和謝希深會聖宮
作者：梅堯臣
朝代：宋

paragraphs: 三后威靈遠，層巒棟宇興。
衣冠漢原廟，歌舞魏西陵。
日月融光盛，山河王氣增。
叢楹琢文石，連網絡朱繩。
碧瓦寒鋪玉，重欄瑩鏤冰。
粹儀神霧擁，法衮繡龍升。
星斗羅容衛，軒墀侍股肱。
宸蹤耀璇牓，瑞羽集觚稜。
閟殿深珠箔，雕垣界綺縢。
笙從緱嶺咽，雲傍帝鄉凝。
龜組恭來詣，貂璫肅奉承。
欲知歸厚意，孝德自烝烝。